Først blev ansvaret for den meget omtalte knægtelse af Tibet-sympatisørers ytringsfrihed under det kinesiske statsbesøg i 2012 placeret på to betjente i mellemlederlaget. Og for nylig udtalte rigspolitichefen, at der er tale om et kulturelt problem i politikorpset. En antagelse, som justitsministeren kræver en hurtig redegørelse for.

Men folkene i toppen af politiet og det politiske system flytter fokus og flygter fra deres eget ansvar, lyder det nu fra en række tidligere betjente, der selv har haft ledende roller under kinesiske topmøder i København.

»Det provokerer mig, at man hænger to mellemledere ud, som bare har udført den opgave, som de er blevet pålagt. Jeg har set udtalelser om, at man skal ændre kulturen i politiet, men for mig at se er det i toppen af politisystemet, i ministerierne og blandt politikerne, man skal have ændret en kultur«, siger Henning Dahl, der var vicepolitikommissær med ansvar for sikkerhedsopgaver under et kinesisk statsbesøg i 2002.